Document ID: 32011R0536

REGULAMENTUL DE PUNERE ÎN APLICARE (UE) NR. 536/2011 AL COMISIEI
din 1 iunie 2011
de modificare a anexei II la Decizia 2007/777/CE și a anexei I la Regulamentul (CE) nr. 798/2008 în ceea ce privește mențiunile referitoare la Africa de Sud în listele țărilor terțe sau ale părților acestora
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special teza introductivă de la articolul 8, articolul 8 punctul 1 primul paragraf și articolul 8 punctul 4,
având în vedere Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (2), în special articolul 23 alineatul (1) și articolul 24 alineatul (2),
întrucât:
(1)
Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică, precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (3) stabilește norme privind importurile, tranzitul și depozitarea în Uniune a transporturilor de produse din carne, astfel cum sunt definite la punctul 7.1 din anexa I la Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (4) și a transporturilor de stomacuri, vezici și intestine tratate, astfel cum sunt definite la punctul 7.9 din anexa respectivă.
(2)
De asemenea, Decizia 2007/777/CE stabilește listele cu țările terțe și părțile acestora din care pot fi autorizate astfel de importuri, tranzituri și depozitări, precum și certificatele de sănătate publică și animală și tratamentele necesare pentru aceste produse.
(3)
Partea 2 din anexa II la Decizia 2007/777/CE stabilește o listă cu țări terțe sau părți ale acestora din care se autorizează importurile în Uniune de produse din carne și stomacuri, vezici și intestine tratate care sunt supuse diferitelor tratamente, menționate în partea 4 din anexa respectivă.
(4)
Africa de Sud figurează în partea a 2-a a anexei II la Decizia 2007/777/CE ca țară din care sunt autorizate importuri de produse din carne, stomacuri, vezici și intestine tratate, destinate consumului uman, preparate din carne provenită de la ratite de crescătorie, care sunt supuse unui tratament nespecific, pentru care nu este indicată o temperatură minimă („tratamentul A”).
(5)
Partea 3 din anexa II la Decizia 2007/777/CE stabilește o listă cu țări terțe sau regiuni ale acestora din care se autorizează importuri în Uniune de produse din carne pasteurizată și din fâșii de carne uscată, care sunt supuse diferitelor tratamente, menționate în partea 4 din anexa respectivă.
(6)
Africa de Sud figurează în partea 3 din anexa II la Decizia 2007/777/CE ca țară din care sunt autorizate importuri în Uniune de produse din carne pasteurizată și din fâșii de carne uscată care constau în sau care conțin carne de păsări de curte, vânat cu pene de crescătorie, ratite și vânat cu pene sălbatic care sunt supuse unui tratament specific („tratamentul E”).
(7)
Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (5) stabilește cerințele de certificare sanitar-veterinară pentru importurile de și tranzitul prin UE al păsărilor de curte, ouălor pentru incubație, puilor de o zi și al ouălor fără microorganisme patogene specificate, al cărnii, cărnii tocate și cărnii separate mecanic de păsări de curte, inclusiv al ratitelor și vânatului cu pene sălbatic, ouălor și produselor din ouă. Regulamentul în cauză prevede că produsele care fac obiectul acestuia sunt importate în Uniune și tranzitează prin Uniune doar din țările terțe, teritoriile, zonele sau compartimentele care sunt enumerate în tabelul din partea 1 a anexei I la regulamentul respectiv.
(8)
Africa de Sud figurează în partea 1 a anexei I la Regulamentul (CE) nr. 798/2008 ca țară din care sunt autorizate importuri în Uniune de ratite de reproducție sau pentru producție și de pui de o zi, ouă pentru incubație și carne de ratite.
(9)
Regulamentul (CE) nr. 798/2008 stabilește, de asemenea, condițiile pe care o țară terță, teritoriu, zonă sau compartiment trebuie să le îndeplinească pentru a fi considerată indemnă de gripă aviară înalt patogenă (HPAI) și cerințele de certificare sanitar-veterinară în această privință pentru mărfurile destinate importului în Uniune.
(10)
Africa de Sud a notificat Comisia cu privire la apariția unui focar de HPAI de subtip H5N2 care a fost confirmat pe teritoriul său la 9 aprilie 2011.
(11)
Din cauza existenței unui focar confirmat de HPAI pe teritoriul său, Africa de Sud nu mai poate fi considerată indemnă de boala respectivă. Prin urmare, autoritățile sanitar-veterinare din Africa de Sud au suspendat eliberarea de certificate sanitar-veterinare pentru transporturile de mărfuri în cauză, cu aplicare imediată. Prin urmare, rubrica aferentă Africii de Sud din partea 1 din anexa I la Regulamentul (CE) nr. 798/2008 ar trebui să fie modificată în consecință.
(12)
În plus, drept consecință a apariției focarului de HPAI, Africa de Sud nu mai îndeplinește condițiile de sănătate animală pentru a aplica „tratamentul A” mărfurilor care constau în sau conțin carne de ratite de crescătorie sau stomacuri, vezici și intestine tratate de ratite destinate consumului uman, enumerate în partea 2 din anexa II la Decizia 2007/777/CE și pentru a aplica „tratamentul E” produselor din carne pasteurizată și din fâșii de carne uscată care constau în sau conțin carne de păsări de curte, vânat cu pene de crescătorie, ratite și vânat cu pene sălbatic, enumerate în partea 3 din anexa respectivă. Aceste tratamente nu sunt suficiente pentru eliminarea riscurilor pentru sănătatea animală asociate acestor mărfuri. Prin urmare, rubricile aferente Africii de Sud privind mărfurile în cauză din părțile 2 și 3 ale anexei II la Decizia 2007/777/CE ar trebui să fie modificate în consecință pentru a li se putea aplica tratament adecvat.
(13)
Prin urmare, Decizia 2007/777/CE și Regulamentul (CE) nr. 798/2008 ar trebui modificate în consecință.
(14)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Decizia 2007/777/CE se modifică în conformitate cu anexa I la prezentul regulament.
Articolul 2
Anexa I la Regulamentul (CE) nr. 798/2008 se modifică în conformitate cu anexa II la prezentul regulament.
Articolul 3
Prezentul regulament intră în vigoare în a treia zi după data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 iunie 2011.

Labels: 3
17
18
6